en en en en en id en en fr ms ca id en en en id en en fr ms ca id en id id id id id ms id ar id id ms id id id id id id ms id id ms id en id ms fr ms ms id id id en id id ms en en de en en nl en en en id ms en id en id en ms fr en id id en en en id en en en id en en en id id id id id en pl en id id en en en id en ms en en en fa en en en en en en es en en ms en fr en en en en en id en en
Birgivi: Rendah Akhlaq Kerana Rendah Fikiran – Saifulislam.Com
Tuesday , September 6 2022
Abad ke-16 adalah abad cemerlang untuk Dawlah Uthmaniyyah. Banyak aspek ketamadunan yang mencapai ketinggian, mencapainya pada abad itu. Sultannya Suleyman al-Qanuni (Suleyman the Magnificent). Sheikh al-Islam pula Ebussuud Efendi. Senibina pula, pakarnya ialah Mimar Sinan. Ilmu pengetahuannya adalah Taşküprülüzâde. Demikian jugalah perihalnya dengan Barbaros Hayrettin Paşa (Khairuddin Barbarossa) dan tokoh-tokoh yang lain.
Tetapi Imam Birgivi khuatir dengan kemerosotan akhlaq.
Akhlaq bukan sekadar hal peribadi.
Akhlaq, seperibadi mana pun ia, mempunyai hubungan unik dengan kondisi ummah. Benda kecil yang membentuk benda besar. Kalau tidak, masakan Nabi sallallahu ‘alayhi wa sallam mengaitkan bersahur lewat dan berbuka awal, dengan baiknya keadaan ummah. Maka, dari kacamata Islam, akhlaq bukan eksklusif hak peribadi.
Imam Birgivi memperuntukkan bab yang sangat besar pada membicarakan tentang taqwa. Dan meletakkan di bahagian-bahagian awal mengenai taqwa, perbahasan tentang akhlaq.
الخلق ملكة تصدر عنها الأفعال النفسانية بسهولة من غير رَوِيَّة. و يمكن تغييره , لورود الشرْع به, باتّفاق العقلاء , و التجربة, وتختلف الإستعدادات فيه بحسب الأمزجة
Definisi ini mirip definisi yang diberikan oleh Imam Ghazali. Akhlaq adalah sesuatu yang spontan terbit sebagai perbuatan, yang tidak memerlukan kepada fikir-fikir dahulu. Nampak sampah di tanah, kutip. Berselisih, senyum. Tersilap, minta maaf. Semuanya dilakukan secara auto pilot kerana ia adalah perbuatan yang diulang-ulang hingga jadi tabiat dan kebiasaan.
Imam Birgivi menambah, bahawa akhlaq ini boleh berubah, bukan sahaja dari perspektif Syara’, malah ia adalah satu kesefahaman universal berdasarkan kajian serta pengalaman manusia.
Imam Birgivi​ menjadikan kekuatan fikiran sebagai satu daripada tiga asas akhlaq yang baik
Keelokan fikiran selari dengan keelokan akhlaq. Akal fikiran yang menepati apa yang sepatutnya, adalah al-HIKMAH.
Akal fikiran yang melampau, mahu meneroka benda yang mustahil diteroka, atau mencetus idea yang memudaratkan orang lain (sains untuk sains dan bukan lagi untuk berkhidmat kepada kemanusiaan), semua ini adalah AL-JARBAZAH.
Akal fikiran yang rendah, yang lembab, tidak dapat membezakan baik dan buruk, adalah AL-BALADAH.
Akal fikiran banyak dibentuk semasa kita di usia remaja. Apabila hidup zaman remaja kita dipenuhi dengan perkara-perkara yang merangsang akal, maka besarlah potensi remaja itu menjadi dewasa dengan akal yang sihat. Tambahan pula bahagian otak yang mendukung upaya hikmah itu, terbentuk di usia antara 14 ke 25 tahun, melalui pengalaman. Jika di usia sekolah menengah dan universiti, pengalaman anak muda hanya peperiksaan, tiada kejadian-kejadian di luar buku teks, persatuan tak aktif, badan dakwah cuma bentang sejadah di surau, tiada pena’kulan masalah ummah malah keinginan untuk bangkit, bersuara, mengkritik, melawan… justeru sukar sekali untuk orang sebegini membesar menjadi dewasa yang fikirannya bijaksana.
Demikian juga jika akalnya melampau, liar dan tidak terarah, mahu mencari jawapan muktamad tentang hal-hal mutasyabihat, mencetuskan idea-idea yang mengujakan walaupun ia melanggari etika dan mengancam kehidupan, manusia sebegini juga akalnya tidak sejahtera, cenderung kepada ekstrimisme.
Dan paling malang, apabila akal dilembabkan hingga suka dengan segala jenis kebodohan.
Suka lawak bodok, drama bodoh, lagu bodoh, filem bodoh, mahu buat orang ketawa dengan senget-sengetkan mulut dan jalan tempang yang dibuat-buat, suka Halimah Jongang, Apang Capang, Mat Rengkat dan segala yang bodoh. Hingga jadi loyar buruk, tidak tahu bezanya serius dan gurau, dan kabur terpinga-pinga sepanjang masa, cenderunglah mereka ini kepada fikiran yang lemah, malas, dan pasif.
Apa yang berkuasa pada masa ini lahir dalam bentuk ‘virality’ di media sosial. Loyar buruk, prank, troll, meme, adalah santapan utama harian masa kini.
Akhlaq buruk itu natijah kepada salah satunya ialah fikiran yang buruk, dan fikiran yang buruk, didikan serta pendidikan kena muhasabah kembali.
Apabila hari ini, di media sosial kita berbahasa buruk hatta semasa bercakap tentang agama dan membela agama, apakah semua ini merupakan petanda lemahnya akal fikiran kita?
“Apa maknanya perangai elok, sembahyang tonggang tonggek, tutup aurat, tapi menentang hukum Allah? Sekular tu!” kata seorang lelaki.
Penyokong parti Islam yang memperjuangkan Islam.
“Apa yang penting ialah menyokong hukum Allah. Perangai lain kira! Macam kau baik sangat!” kata seorang lelaki lain.
Juga penyokong parti Islam yang memperjuangkan Islam.
Putaran masa berjalan, menjadikan 25 tahun seperti sekelip mata. Dulu-dulu saya selalu berfikir tentang tahun 2015 sebab pada tahun tersebut usia saya 40 tahun. Bagaimana rupanya kehidupan manusia di tahun 2015? Bing dan Bong dalam program bahasa Inggeris Televisyen Pendidikan RTM1 yang hitam putih pada masa itu menggambarkan manusia masa hadapan duduk di rumah bulat seperti UFO dan makan pil pelbagai perisa menggantikan makanan.
Apa yang pasti, demi Allah, saya tidak pernah membayangkan pada 2015, kita berdepan dengan krisis akhlaq seperti sekarang ini.  Jika di tahun 1990, mereka yang memahami Islam biasa ‘memperlekeh’ nilai berakhlaq baik sebab berakhlaq baik itu perkara biasa, sedangkan Islam mengkehendaki kita menyokong perjuangan Islam. Melaksanakan hudud dan hukum Syariah yang lain. Mereka yang baik tetapi menolak hukum Allah disebut sekular.
Tetapi pada tahun 2015 ini, kita membela parti Islam dengan memaki hamun. Kita mempertahankan ulama dengan caci nista dan sindir gelaran. Kita memperjuangkan hudud dengan segala kelakuan haram yang Allah haramkan di dalam surah al-Hujurat. Dan kita masih ‘okay’ sebab kita menyokong perjuangan Islam, Ulama serta parti Islam!
“Macam kau baik sangat!” itu sahaja jawapannya.
Memisahkan akhlaq daripada Islam dan perjuangannya?
Previous Berakhlak dan Berbahasa Sopan Bukan Angan-angan
Next Isu Tudung Fareeda: Kepada Allah Jua Kupohon Hidayah Buat Diri
Gelombang ‘Buku Islamik’ Pusingan Seterusnya
APA ITU WANITA: SOALAN MUDAH JADI SUSAH DI ERA PASCA KEBENARAN
Bacaan Untuk Guru Baharu
Mendidik Anak Remaja: Semasa Semua Strategi Tidak Menjadi
Mendidik anak remaja di akhir zaman ini amat mencabar. Kita perlu bersaing dengan pelbagai faktor …
Homestay Di Kota Bharu
28/04/2015 at 2:53 AM
Dunia akhir zaman, tanda-tanda kiamat. Keruntuhan akhlak berleluasa.
29/04/2015 at 4:31 PM
ustaz,..saya ingin sekali membaca ulasan ustaz tentang hudud, politik semasa dan masalah negara dengan terperinci..sungguh…tidak tenteram rasa hati ini mengenangkan malaysiaku tercinta…
30/04/2015 at 4:54 AM
Benar, terasa sesak nafas hidup ditengah-tengah masyarakat yang betah dengan krisis akhlak di akhir zaman ini.
Kadangkala terfikir, jikalah kiamat masih lambat lagi..entah bagaimanalah tenatnya lagi suasana akhlak di masa-masa yang akan datang itu. Naudhubillahimindhalik..
Kadangkala saya kehairanan, malah di kampung pun, pak imam berjubah serban seolah-olah tidak terasa apa-apa membawa motor dengan pemboncengnya anak angkat perempuan yang sudah remaja dibawa kesana sini.
Di sini, AJK masjid, langsung tidak terasa pelik bermain bergu campuran badminton dengan anak-anak dara di pesta sukan.
Saya ‘confuse’, adakah sebenarnya diri saya yang bermasalah dalam menafsir akhlak? Adakah saya yang terlalu paranoid, dan sebenarnya kejadian-kejadian seperti itu adalah tidak salah? Mungkin mereka benar-benar ikhlas dan tiada melibatkan perasaan yang bukan-bukan, makanya tidak mengapa untuk melakukannya? Wallahua’lam.
02/05/2015 at 9:58 PM
Ini kerana mereka terlalu ghairah untuk mengerjakan dan memperjuangkan agama, tapi malas nak belajar hal-hal agama. Kefahaman agama mereka hanya dengan ‘rasa’ dan ikut-ikutan saja, bagi mereka itu sudah cukup membuahkan yakin. Malangnya yakin mereka itu yakin yang buta. Buta terhadap hakikat agama. Akibat ingin mengamalkan agama tanpa kesabaran untuk belajar.
Dan mereka bertuhankan pimpinan-pimpinan mereka, bukan bertuhankan Tuhan. Cinta mereka adalah parti, ulama’ dan hudud, bukan kebenaran. Natijahnya, berlaku paradoks dalam tindakan. Kemungkaran cuba ditegah dengan cara yang mungkar. Secara tidak langsung mereka sendiri telah meyakini suatu hal yang dulu mereka tentang, bahawa, “Matlamat menghalalkan cara.”
08/05/2015 at 3:08 PM
Alhamdulillah, menjadi senang hati saya membacanya.. jazakallahu khair us Hasrizal
Pingback: Berjaya Jadi Pandai Atau Terselamat Daripada Kebodohan – Saifulislam.Com
Leave a Reply Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved